KOMISSION DIREKTIIVI 97/8/EY,
annettu 7 päivänä helmikuuta 1997,
ehdotus komission direktiiviksi haitallisten aineiden ja tuotteiden suurimmista sallituista pitoisuuksista rehuissa annetun neuvoston direktiivin 74/63/ETY muuttamisesta (ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon haitallisten aineiden ja tuotteiden suurimmista sallituista pitoisuuksista rehuissa 17 päivänä joulukuuta 1973 annetun neuvoston direktiivin 74/63/ETY (1), sellaisena kuin se on viimeksi muutettuna direktiivillä 96/25/EY (2), ja erityisesti sen 6 artiklan,
sekä katsoo, että
direktiivissä 74/63/ETY säädetään sen liitteiden säännöllisin väliajoin tapahtuvasta mukauttamisesta tieteellisessä ja teknisessä tietämyksessä tapahtuneeseen kehitykseen,
kokemus on osoittanut, että selvyyden vuoksi on perusteltua luetella jotkut sellaiset artiklat direktiivin 74/63/ETY liitteiden otsikoissa, joita sovelletaan direktiivin 74/63/ETY liitteisiin,
direktiivin 74/63/ETY liitteessä I esitettyjä pitoisuuksia suurempia määriä haitallisia aineita ja tuotteita sisältäviä rehuaineita voidaan toimittaa ainoastaan tiettyjen rehualan tuotantolaitosten ja välittäjien hyväksymis- ja rekisteröintimenettelyssä sovellettavista vaatimuksista ja yksityiskohtaisista säännöistä 22 päivänä joulukuuta 1995 annetun neuvoston direktiivin 95/69/EY (3) säännösten mukaisesti hyväksytyille rehuseosten valmistajille; kuten jo rehuaineiden liikkeestä annetussa direktiivissä 96/25/EY säädetään, kyseiset haitalliset aineet ja tuotteet, edellyttäen, että niitä ei ole jo lueteltu erillisinä rehuaineina direktiivin 74/63/ETY liitteessä II olevassa A osassa, pitäisi sisällyttää direktiivin 74/63/ETY liitteessä II olevan B osan luetteloon,
lisäksi direktiivillä 96/25/EY korvataan ilmaisut "sellaisenaan käytettävät" ja "rehujen raaka-aineet" ilmaisulla "rehuaineet", minkä vuoksi on tarkoituksenmukaista mukauttaa liitteet uuteen terminologiaan,
direktiivissä 74/63/ETY säädetään liitteiden koosteen tekemisestä säännöllisin väliajoin, jotta tieteellisen ja teknisen tietämyksen kehityksestä johtuvat muutokset sisällytettäisiin liitteisiin; direktiivin antamisen jälkeen liitteitä on muutettu useita kertoja; tekstejä on niiden suuren lukumäärän, monimutkaisuuden ja moniin virallisiin lehtiin jakautumisen vuoksi vaikea käyttää, ja niistä puuttuu selkeys, jonka pitäisi olla olennaista kaikessa lainsäädännössä; sen vuoksi niistä olisi samalla kertaa laadittava kooste, ja
tässä direktiivissä säädetyt toimenpiteet ovat pysyvän rehukomitean lausunnon mukaiset,
ON ANTANUT TÄMÄN DIREKTIIVIN:
1 artikla
Korvataan direktiivin 74/63/ETY liitteet I ja II tämän direktiivin liitteillä.
2 artikla
1. Jäsenvaltioiden on saatettava voimaan tämän direktiivin noudattamisen edellyttämät lait, asetukset ja hallinnolliset määräykset viimeistään 30 päivänä kesäkuuta 1998. Niiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on oltava viittaus tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava komissiolle tässä direktiivissä tarkoitetuista tärkeimmistä kysymyksistä antamansa kansalliset säännökset.
3 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
4 artikla
Tämä direktiivi on osoitettu kaikille jäsenvaltioille.
Tehty Brysselissä 7 päivänä helmikuuta 1997.